หุ้นดิ่งต่อเช้าวันนี้
ตลาดหุ้นไทย เปิดตลาดด้วยดัชนีติดลบต่อเนื่อง ที่ 914.26 จุด
15 ก.ย. 2553

ตลาดหุ้นไทย เปิดตลาดด้วยดัชนีติดลบต่อเนื่อง ที่ 914.26 จุด
ตลาดหุ้นไทยยังโงหัวไม่ขึ้นหลังจากร่วงลงรุนแรง 15 จุดวันก่อน เช้าวันนี้ เปิดตลาดด้วยดัชนีติดลบต่อเนื่องและยังไหลลงไม่หยุด ลงไปต่ำสุดถึงระดับ 912.81จุด ก่อนกระเตื้องมาอยู่บริเวณ 914.26 จุด แดงเถือก  6 จุดเศษ ตามแรงขายหุ้นขนาดใหญ่
ทั้งนี้ หุ้นปตท.(PTT) ถูกขายนำ กดราคา ลดลง 3 บาท ซื้อขายแถว 279 บาท ธนาคารไทยพาณิชย์ (SCB) ลดลง 1.75บาท หรือ 1.85% ซื้อขายบริเวณ 92.75 บาท และบริษัทแอดวานซ์อินโฟร์เซอร์วิส(ADVANC) ร่วงลง 1.25 บาท ซื้อขาย 96 บาท   เพราะความกังวลเรื่องศาลปกครองกลางนัดเวลา13.00 น.ไต่สวนและฟังคำสั่งว่าจะคุ้มครองฉุกเฉินหรือไม่ กรณีที่ กสท.ฟ้องคัดค้านกทช.ในการเปิดประมูลใบอนุญาต3จี 
นักวิเคราะห์บริษัทหลักทรัพย์กิมเอ็ง(ประเทศไทย) คาดการณ์ นักลงทุนต่างชาติที่กลับมาขายหุ้นออกมาเป็นวันแรกในรอบ4 วันทำการและมีการ Short สุทธิในสัญญาอนุพันธ์หรือ Futures ซึ่งน่าจะเป็น SET50 Index Futures เช่นกัน น่าจะมีผลกระทบต่อความเชื่อมั่นของนักลงทุน
นอกจากนั้น ความกังวลเกี่ยวกับมาตรการสกัดกั้นเงินทุนต่างชาติที่ยังไม่มีความชัดเจนจากธนาคารแห่งประเทศไทย(ธปท.) ทำให้กดดันบรรยากาศการลงทุนตลาดหุ้นต่อเนื่อง รวมถึงกระแสเงินทุนต่างชาติที่ชะลอตัวลงอย่างเห็นได้ชัดในช่วง 2 วันที่ผ่านมา มูลค่าการซื้อขายโดยรวมเฉลี่ย 3.5-4.0 หมื่นล้านบาท/วัน เทียบกับมูลค่าสูงสุดรอบนี้ที่ 6.2 หมื่นล้านบาทวันที่ 6 ก.ย. สะท้อนนักลงทุนส่วนใหญ่ต่อชะลอการลงทุน เพื่อดูทิศทางอีกครั้ง 
ขณะที่เช้าวันนี้ทางการญี่ปุ่นได้เริ่มเข้าแทรกแซงค่าเงินเยนในตลาดเงินแล้ว ช่วยให้ดัชนีนิเกอิปรับตัวดีขึ้น แต่เชื่อว่าจะเป็นเพียงชั่วคราวเท่านั้น หากสหรัฐฯ ยังคงใช้นโยบายการเงินผ่อนคลาย
"กิมเอ็งเชื่อว่ามาตรกาารควบคุมเงินลงทุนต่างประเทศ 30% ที่เคยใช้เมื่อปี  2549  จะไม่เกิดขึ้นอีกครั้งในรอบนี้  แต่ความไม่ชัดเจนของมาตรการดังกล่าว ย่อมกดดันจิตวิทยาการลงทุนในช่วงสั้นนี้"